- Hvorfor gør vi det? Hvad betyder det for andre? Og hvad betyder det ikke at have et arbejde? Spørgsmålene kommer fra Kunstens direktør Lasse Andersson, der fredag bød velkommen til udstillingen "Work it out", der handler om arbejdsliv. - Udstillingen handler om det moderne arbejdsliv, som har fyldt meget de seneste mange år, men især under covid-19. Det er den største fysiske særudstilling i museets historie. - Det er sådan et rum, man træder ind i og tænker, "hvad sker der?", fortæller direktøren, der håber, at de mange værker kan sætte tanker i gang og skabe samtaler, siger Lasse Andersson. - Det kan blive grænseløst Kulturminister Ane Halsboe-Jørgensen (S) var netop på arbejde, da hun åbnede udstillingen. - Den skildrer det brede arbejdsbegreb, og det får os til at reflektere over, hvor forskellige arbejdsliv, vi har, siger Ane Halsboe-Jørgensen. For ministeren rejser det også spørgsmål om, hvornår man holder fri. - Men den også tager fat i diskussionen om digitalisering. For mange af os kan blive grænseløst, fordi vi kan være på arbejde hele tiden, siger Ane Halsboe-Jørgensen. Robot byder velkommen Kunstudstillingen byder på mange forskellige værker fra 19 danske og internationale kunstnere. Der er både tale om værker, som besøgende kan beskue eller deltage i. - Ved indgangen byder robotten med navnet "A2L2" velkommen, fortæller Lasse Andersson. - Vi har også fokus på det digitale, for robotterne er en del af vores arbejdsliv - både nu og i fremtiden. Én af dem, som er på vej ind i fremtidens arbejdsliv er Olivia Brix Baastrup, der er gymnasieelev. - Jeg synes, at udstillingen er rigtig interessant og leder op til mange gode diskussioner, og det giver noget at tænke over, fortæller hun. Selvom udstillingen inviterer ind, vil den ifølge Kunstens direktør også komme ud til folk. - Den skal ud dér, hvor arbejdslivet er. Man vil også lægge mærke til den i bybilledet og møde spørgsmål som "hvorfor arbejder du?", "Vil du fyre din chef?" og spørgsmål, der får os til at tænke, siger Lasse Andersson.

Opsummering:
Der har aldrig været så stor en fysisk særudstilling på i Kunsten i Aalborg, som den der åbnede fredag.